**Predkladacia správa**

             Predmetným návrhom zákona sa upravuje základný právny predpis v oblasti účtovníctva a to zákon č. 431/2002 Z. z. o účtovníctve v znení neskorších predpisov (ďalej len „návrh zákona“).

Predmetom návrhu zákona je zavedenie inštitútu osobitne závažného porušenia zákona o účtovníctve, a to v súvislosti s úlohou B.1 uznesenia vlády SR č. 380 z 8. júla 2015 k návrhu aktualizácie Akčného plánu boja proti daňovým podvodom na roky 2012-2016. Zároveň z aktualizovaného Akčného plánu boja proti daňovým podvodom na roky 2012-2016 vyplynula nová požiadavka orgánov činných v trestnom konaní na predĺženie lehoty doby archivácie účtovných dokladov na 10 rokov z dôvodu zabezpečenia účelnosti konania.

Ďalej je predmetom návrhu zákona možnosť pre novovzniknutú nástupnícku účtovnú jednotku zvoliť veľkostnú skupinu na účely účtovania a vykazovania individuálnej účtovnej závierky. Navrhujú sa úpravy na odstránenie technických problémov pri zmene právnej formy najmä účtovných jednotiek v oblasti školstva.

Predmetom návrhu zákona sú aj úpravy v oblasti ukladania účtovných dokumentov do registra účtovných závierok pri zanikajúcej účtovnej jednotke a aj možnosť daňového úradu vyzvať účtovnú jednotku na odstránenie nedostatkov, ak účtovná jednotka neuložila účtovné dokumenty, nevyplnila všeobecné náležitosti správne, doručené podanie bolo neúplné alebo podľa nesprávneho vzoru.

Na základe myšlienky zjednodušeného podnikania v rámci celého priestoru EÚ a so zjednodušením premiestnenia sídla európskej spoločnosti a európskeho družstva na územie Slovenskej republiky sa navrhuje možnosť zostavenia individuálnej účtovnej závierky podľa IAS/IFRS pre európsku spoločnosť a európske družstvo, ktoré premiestnili svoje sídlo na územie Slovenskej republiky, ak pred premiestnením sídla zostavovali individuálnu účtovnú závierku podľa IAS/IFRS a nemuseli prehodnocovať svoje ocenenie majetku a záväzkov.

Návrh zákona je v súlade s Ústavou Slovenskej republiky, ústavnými zákonmi, s nálezmi Ústavného súdu Slovenskej republiky, inými  právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a právom Európskej únie. Tento súlad je spracovaný formou doložky zlučiteľnosti.

Návrh zákona nebude mať vplyv na rozpočet verejnej správy, na rozpočty obcí a vyšších územných celkov, na sociálne prostredie, vplyv na životné prostredie, vplyv na informatizáciu spoločnosti ani vplyv na služby pre občana a bude mať pozitívny aj negatívny vplyv na podnikateľské prostredie.

Účinnosť novely zákona sa navrhuje od 1. januára 2018.

Návrh zákona nie je predmetom vnútrokomunitárneho pripomienkového konania.

Návrh zákona bol v dňoch od 18. 5. 2017 do 7. 6. 2017 predmetom medzirezortného pripomienkového konania prostredníctvom portálu Slov-Lex. Výsledky pripomienkového konania sú uvedené vo vyhodnotení pripomienkového konania.

Návrh zákona sa predkladá s rozporom k pripomienke týkajúcej sa úpravy limitov na výkon štatutárneho auditu, ktorú predložila Republiková únia zamestnávateľov nad rámec predmetu predkladaného návrhu zákona.